สสว.ตั้งเป้าปีหน้าสร้างเอสเอ็มอีใหม่ 6 หมื่นราย
โพสต์ทูเดย์ &#8211; สสว.ตั้งเป้าปีหน้าสร้างเอสเอ็มอีใหม่ 6 หมื่นราย สร้างแบรนด์ใหม่ 200 แบรนด์ พร้อมส่งเสริมผู้ประกอบการเข้าสู่ระบบเพิ่มขึ้น 3.5 ล้านราย
11 ธ.ค. 2552

โพสต์ทูเดย์ – สสว.ตั้งเป้าปีหน้าสร้างเอสเอ็มอีใหม่ 6 หมื่นราย สร้างแบรนด์ใหม่ 200 แบรนด์ พร้อมส่งเสริมผู้ประกอบการเข้าสู่ระบบเพิ่มขึ้น 3.5 ล้านราย
   นายยุทธศักดิ์ สุภสร ผู้อำนวยสำนักงานส่งเสริมวิสาหกิจขนาดกลางและขนาดย่อม (สสว.) กล่าวว่า ในปี 2553 สสว.ตั้งเป้าจะสร้างผู้ประกอบการใหม่เพิ่มขึ้นจำนวน 6 หมื่นราย เกิดการสร้างตราสินค้าใหม่จำนวน 200 แบรนด์ อีกทั้งจะกระตุ้นให้ผู้ประกอบการในธุรกิจขนาดกลางและขนาดย่อม (เอสเอ็มอี) เข้าสู่ระบบให้ได้เพิ่มขึ้นเป็น 3.5 ล้านราย จากเดิมที่มีจำนวนวิสาหกิจที่อยู่ในระบบจำนวน 2.82 ล้านกิจการ                 
   ทั้งนี้ เพื่อให้ผู้ประกอบการสามารถเข้าถึงการสนับสนุนจากภาครัฐ เช่น การลดหย่อนภาษี การเข้าถึงกองทุนสสว.จำนวน 2,000 ล้านบาท และความช่วยเหลืออื่นๆ ที่ภาครัฐจะสามารถให้ความช่วยเหลือได้                  
   “จำนวนเอสเอ็มอีที่มีอยู่แท้จริงน่าจะมีอยู่ประมาณ 5 ล้านราย แต่มีกลุ่มที่เข้ามาอยู่ในระบบเพียง 2.8 ล้านกิจการ จึงต้องส่งเสริมให้ผู้ประกอบการเข้ามาจดทะเบียน โดยจะผลักดันกิจการประเภทโอท็อปขึ้นมาเป็นเอสเอ็มอี และจะเพิ่มสิทธิประโยชน์ในการส่งเสริมให้มากขึ้น เพื่อจูงใจผู้ประกอบการให้เข้ามาอยู่ในระบบ และสามารถเข้าถึงการช่วยเหลือจากภาครัฐได้ ซึ่งจะทำให้สสว.มีฐานข้อมูลเพิ่มขึ้น เพื่อที่เวลาจะเสนอของบประมาณจะได้รับในจำนวนที่สอดคล้องกับจำนวนที่มีอยู่” นายยุทธศักดิ์ กล่าว                 
   นอกจากนี้ สสว. มีแผนจะศึกษาวิเคราะห์สถานภาพเอสเอ็มอีประเทศไทยในเชิงเศรษฐกิจ สังคมและวัฒนธรรม  ซึ่งที่ผ่านมา สสว.มีมุมมองการส่งเสริมเอสเอ็มอีเฉพาะด้านเศรษฐกิจและต่อไปจะต้องมีมุมมองในการส่งเสริมเอสเอ็มอีในด้านวัฒนธรรมและสังคมด้วย  โดยจะทำให้การกำหนดแนวทางส่งเสริมมีความหลากหลายมากขึ้นเพื่อให้สอดคล้องกับลักษณะของเอสเอ็มอีแต่ละกลุ่ม  ซึ่งต่างจากการส่งเสริมที่ผ่านมาที่จะใช้รูปแบบเดียวกันหมด เช่น การสร้างตลาด  โดยจะศึกษาสถานภาพเอสเอ็มอีแล้วเสร็จในเดือน มี.ค.2553                
   ขณะเดียวกันจะปรับบทบาทการทำงานจากหน่วยงานส่งเสริมมาเป็นหน่วยงานในการกำหนดนโยบายส่งเสริมเพิ่มมากขึ้น  โดยจะประสานงานกับหน่วยงานที่เกี่ยวข้องและสถาบันการศึกษาให้เป็นผู้ดำเนินการ  และสสว.จะเป็นผู้สนับสนุนงบประมาณ  ซึ่งในปี 2553 สสว.ได้รับงบส่งเสริมเอสเอ็มอี 266 ล้านบาท และได้รับงบจากแผนปฏิบัติการไทยเข้มแข็ง 300 ล้านบาท รวม 566 ล้านบาท ซึ่งการกำหนดแนวทางส่งเสริมที่สอดคล้องกับลักษณะของเอสเอ็มอีจะช่วยให้โอกาสเกิดของเอสเอ็มอีเพิ่มมากขึ้น                  
   สำหรับการส่งเสริมเอสเอ็มอีให้ขยายตัวอย่างยั่งยืน สสว.อยู่ระหว่างการจัดทำแผนปฏิบัติการประจำปีงบประมาณ 2554 ที่ได้ของบประมาณส่งเสริมเอสเอ็มอีไป 1,000 ล้านบาท  ซึ่งแผนดังกล่าวจะทำให้การส่งเสริมเอสเอ็มอีตามแนวทางใหม่ของ สสว.มีความชัดเจนมากขึ้น              
   นายยุทธศักดิ์ กล่าวอีกว่า ปัจจุบันไทยมีเอสเอ็มอี 2.82 ล้านราย คิดเป็น 99.7 % ของผู้ประกอบการทั่วประเทศ  โดยเอสเอ็มอีมีการจ้างงาน 8.9 ล้านคน คิดเป็น 76 % ของการจ้างงานทั้งหมด  และเอสเอ็มอีสร้างผลิตภัณฑ์มวลรวมในประเทศ (จีดีพี) 37.8 % ของจีดีพีทั้งหมด  และมีการส่งออก 1.69 ล้านล้านบาท คิดเป็น 28.9% ของการส่งออกทั้งหมดรวมทั้งประเทศ